王亞之元夕招客庭下紅梅兩株相對盛開
作者：王洋
朝代：宋

paragraphs: 君家不種通神錢，只種春色留庭前。
庭前春色誰最妍，二女解珮來江邉。
沉沉華屋清夜起，火樹銀花月如水。
自然顔色變韶稚，况乃新粧露初洗。
春初艷粉秋初蓮，絳綃廣袂羅群仙。
華清池畔嬌無力，赤鳯樓中困未眠。
後來更許誰相擬，海棠欲睡薰穠李。
亦知等級且追陪，格外風流不相似。
一枝乞得歸茅屋，窗裏銅缾窗外竹。
不禁清絕意蕭然，大似佳人依草木。
閬苑花無世上緣，收香還入四禪天。
明朝風雨催歸去，花月重圓又一年。
神情邃美膚粗惡，涇渭由來兩清濁。
要求繪筆盡芳妍，更問尊前老文學。